ALEXANDRA DOGARU

ALEXANDRA DOGARU

S-a născut în data de 6 decembrie 1957, în comuna Lopătari, județul Buzău. În prezent, domiciliază în Timișoara. A absolvit Liceul Sanitar din Galați (1977) și apoi Facultatea de Filologie (franceză-engleză, licență) – 1982. Este doctorand în Sociologie la Universitatea de Vest din Timișoara („Epigrama ca fenomenologie a socialului: o perspectivă sociologică”).

Are 15 cărți publicare – traduceri din limbile franceză şi engleză în română. Este membră a Cenaclului „Ridendo” din Timișoara din 2017 și membră a UER din 2017. A obținut Marele Premiu la Festivalul Internațional Concurs de Epigrame „Întoarse ca la Ploiești” (ed. a VI-lea), august 2017.

Carte de debut: „Do(a)ge de Bega”. Apariții în revistele Epigrama, Acus, Spinul, Scârț, Epigrama de Strehaia, Melidonium.

Dogaru Service

(autoepigramă)

A descins de la curbură

De Carpaţi şi unii-o roagă,

Să le pună, de se-ndură,

Unde-i lipsă, câte-o doagă!

Adam …Dogaru

În epigramă, zămislită

Precum strămoașa noastră dragă

Din coastă, …sunt puțin sărită

…Din soțul meu – o doagă!

Plăceri vinovate

Când au citit-o-n „Epigramă”,

Vreo trei colege de serviciu

I-au reproșat pe ton de dramă:

„La anii tăi, …așa un viciu!”

Epigramistului

Se înmulțesc acei ce „sapă”,

Dar cinstea-i cinste, de-o pricepi!

Pe șmecheri, hoți și cei de-o teapă

Nu-i tragi în țeapă, …doar în țepi!

Bega navigabilă… pe când?

Un mister pluteşte încă,

Primăria stă cu anii:

Ori vrea apa mai adâncă,

Ori evită …căpitanii?!

Vinul maturat

Păstorel cu viţa-n gene

Desfundase un butoi,

Dar în loc de vin de soi

A ieşit doar …Diogene!

Unui motan afumat

Când apare pe furiş

Diva pe acoperiş,

El, sub cerul indigo,

O salută cu merlooo(t)!

Câştigătorului Eurovision – 2014

La stratagemă a recurs

Femeia cu mult păr pe faţă:

Veni cu barbă la concurs

Să nu rateze …la mustaţă!

Celor care măresc taxele doctorale

De vei face imprudenţa

Să te-nscrii la doctorat,

Vei plăti inteligenţa –

Ca pe orice alt ….păcat!

Culmea neîncrederii

Bănuitor cu-ntreaga „turmă”,

Cel care sta mereu de veghe

Ajunse să se-mbrace-n zeghe,

Investigând …propria urmă!

Spate politic

Puiul ăsta de năpârcă

S-a orientat rapid

Şi s-a cățărat în cârcă

…De partid!

Halal cultură!

Cu soia, fără soia, şi cu E-uri,

Salamul are azi un gust de pneuri,

Căci porcul condamnat găsi un truc:

A scris o teză despre …cauciuc!

Mâncare de soi(a)

Lupul sur le dă, viclean,

Like-uri la mioare blonde

Şi atrage demimonde

Pe un site de …crud (!) vegan!

Hei …rup!

Decişi să facă-o nouă ţară,

Degrabă începură treaba:

Întâi de toate-o demolară

Apoi …au dat-o pe degeaba!

Anul şi ceasul Cocoşului

Îmbrăcată-n straiul roş,

O găină ca o vulpe,

Hoaţa, vrea să se disculpe

În dosarul de …Cocoş!

Când arde soarele

Vara poartă pălărie,

Nu culoarea să-şi păstreze,

Ci să nu-şi decoloreze

Mica brumă cenuşie!

L-a pescuit!

Pentru oarecare fapte

O pedeapsă ispăşeşte:

A căzut ca musca-n lapte

Prins cu un negoţ …de „peşte”!

Ni, boală!…

La împărțit bugetul, de socoate

Să deie „turmei” pensie de BOALĂ,

Acestui vajnic dătător din coate

Să-i ardă DOMNUL una …„specială”!

Spune-mi ce Ploieşti, ca să-ţi spun cine eşti!

Când se tratau cu gaz, la ţară,

Copiii, pentru paraziţi,

Păduchi ce-au refuzat să moară

Sunt azi, din gaz, îmbogăţiţi!

Omul, cât trăiește…

Credeam că le-am văzut pe toate –

Dar astăzi am zărit, perplexă,

În dric, sicriul cu anexă:

Murise-un …prost și jumătate!

Autodepășire

De fost, a fost – cum știm –, un prost beton,

Ce nu putea în piele să-și încapă,

De-aceea dau crezare-acelui zvon

Că da pe-afară …pân-a dat în groapă!

Culmea întârzierii

Ne-ntârzie scrisorile cu luna,

Îşi scuipă-n sân miratele muieri,

C-ar lua-o razna toate pân-la una

De ar avea aşa …întârzieri!

Momente şi schiţe …demolatrice

Momentul e când n-o mai drege

Ministrul ce-a făcut o gafă,

Iar schiţa, când devine lege,

Ne costă scump, pe toţi, din leafă!

N-aduce anul ce-aduce C.A.S.-ul

Cum merge ţara înapoi,

Rămase, bietul, fără car –

Epigramist pensionar,

Cu „acul” rumegat de boi!

Contents